

|  |  |
| --- | --- |
| **ДО**  **Г-Н ЯВОР ГЕЧЕВ**  **МИНИСТЪР НА ЗЕМЕДЕЛИЕТО И РЪКОВОДИТЕЛ НА СТРУКТУРА ЗА НАБЛЮДЕНИЕ И ДОКЛАДВАНЕ ЗА ИНВЕСТИЦИЯ C6.I1 „ФОНД ЗА НАСЪРЧАВАНЕ НА ТЕХНОЛОГИЧНИЯ И ЕКОЛОГИЧЕН ПРЕХОД НА СЕЛСКОТО СТОПАНСТВО“** | **ОДОБРИЛ:** |

**Д О К Л А Д**

**от Георги Събев – заместник-министър на земеделието**

|  |  |
| --- | --- |
| **ОТНОСНО:** | *Насоки за кандидатстване по* ***процедура чрез подбор по № BG-RRP-6.005-„Инвестиции, свързани с ефективно управление на води в земеделските стопанства“*** *от*  *инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на*  *Национален план за възстановяване и устойчивост* |

**УВАЖАЕМИ ГОСПОДИН МИНИСТЪР,**

На основание чл. 5, ал. 1 от Постановление № 114 на МС от 8.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (ПМС № 114 от 2022 г.), Ви представям за одобряване заповед за утвърждаване на насоки за кандидатстване на процедура за предоставяне на средства чрез подбор № BG-RRP-6.005-„Инвестиции, свързани с ефективно управление на води в земеделските стопанства“ от инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на Национален план за възстановяване и устойчивост (НПВУ).

**Основна цел на Фонда за насърчаване на технологичния и екологичен преход на селското стопанство** е предоставяне на своевременна целева подкрепа на българските земеделски производители, под формата на безвъзмездни средства, за бързо възстановяване от последиците от COVID-19 пандемията, преодоляване на проблемите, които възпрепятстват конкурентоспособността и устойчивостта на аграрния сектор и ускоряване на неговата адаптация към климатичните промени, екологизацията на производството, цифровата трансформация, подобряване на генетичните ресурси.

Фондът за насърчаване на технологичния и екологичен преход на селското стопанство се фокусира върху зелените и цифрови инвестиции и цели нарастване на броя на земеделските стопани, които успешно са адаптирали своите стопанства за справяне с предизвикателствата на зеления и цифров преход.

Направление „Инвестиции, свързани с ефективно управление на води в земеделските стопанства“ има за цел по-ефективно използване на водните ресурси в земеделските стопанства, на базата на внедряване на водоспестяващи технологии, използване на пречистени отпадъчни води, автоматизиране на процесите на управление на водите, намаляване на загубите на вода и пр..

В чл. 5, ал. 5 от ПМС № 114 от 2022 г. е предвидено производството по инвестициите от НПВУ да се провежда посредством Информационната система за управление и наблюдение (ИСМ-ИСУН 2020), надградена за целите на Механизма за възстановяване и устойчивост.

Съгласно чл. 5, ал. 1 от ПМС № 114 от 2022 г., за всяка процедура за предоставяне на средства чрез подбор ръководителят на структурата за наблюдение и докладване утвърждава насоки.

В представения проект на Насоки се уреждат условията за кандидатстване за предоставяне на средства чрез подбор и условията за изпълнение на одобрените инвестиции по процедура чрез подбор № BG-RRP-6.005-„Инвестиции, свързани с ефективно управление на води в земеделските стопанства“ от инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на Национален план за възстановяване и устойчивост

В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор.

**1. Цел на процедурата**

Подкрепата по процедурата цели по-ефективно използване на водните ресурси в земеделските стопанства, на базата на внедряване на водоспестяващи технологии, използване на пречистени отпадъчни води, автоматизиране на процесите на управление на водите, намаляване на загубите на вода и пр.

**2. Допустими кандидати**

Финансова помощ по процедурата се предоставя на регистрирани земеделски стопани, които към датата на подаване на проектно предложение за изпълнение на инвестиции (ПИИ) трябва да отговарят на следните условия:

а) да са регистрирани като земеделски стопани по реда на Наредба № 3 от 1999 г. за създаване и поддържане на регистър на земеделските стопани (ДВ, бр. 10 от 1999 г.) (Наредба № 3/1999 г.), като това условие трябва да бъде изпълнено и за предходната стопанска година –2021/2022;

б) да са микро, малки и средни предприятия по смисъла на чл. 3 и чл. 4 от Закона за малките и средните предприятия;

в) ако кандидатите са юридически лица, трябва да са регистрирани по Търговския закон или Закона за кооперациите.

Животновъдните обекти, включени в ПИИ на кандидатите, трябва да са регистрирани по реда на чл. 137 от Закона за ветеринарномедицинската дейност (ЗВД).

**3. Условия за допустимост**

Предложенията за извършване на инвестиции трябва да се изпълняват на територията на Република България.

* Финансовата помощ по настоящата процедура се предоставя в съответствие с принципите на добро финансово управление, публичност и прозрачност;
* Финансова помощ не се предоставя за предложения за изпълнение на инвестиции, които не отговарят на разпоредбите на Закона за опазване на околната среда, Закона за биологичното разнообразие или/и Закона за водите;
* Подпомагат се ПИИ, представени от земеделски стопани за инвестиции в техните стопанства, пряко свързани с една или няколко от дейностите по първично селскостопанско производство;
* За да подлежат на подпомагане по реда на настоящата процедура, кандидатите представят таблица на заявените разходи и основна информация за проектното предложение;
* Техническите характеристики, параметрите и капацитетът на активите, за които се кандидатства за финансово подпомагане, трябва да съответстват на отглежданите култури и животни в стопанството;
* За проекти с инвестиции в напоителни системи се предоставя обосновка в съгласно представен инженерен проект;
* Когато се кандидатства за предоставяне на финансова помощ за инвестиции в растениевъдно стопанство, размерът на площите се доказва чрез:
* регистрация в ИСАК на кандидата; и/или
* справка за дейността на кандидата за стопанската 2022/2023 година, издадена във връзка с регистрацията като земеделски стопанин по реда на Наредба № 3 от 1999 г. за създаване и поддържане на регистър на земеделските стопани.
* Когато се кандидатства за предоставяне на финансова помощ за инвестиции в животновъдно стопанство, вида и броя на отглежданите животни се доказва чрез служебна справка, извършена от ДФ „Земеделие“ в Регистър животни и пчелини към дата на подаване на ПИИ.

**4. Финансова помощ**

Минималният размер на допустимите разходи за едно предложение за изпълнение на инвестиция, представено от един кандидат е 30 000 лв., а максималният размер на допустимите разходи е 580 000 лв.

Максималният размер на допустимите разходи за едно ПИИ не трябва да надвишава размера от 580 000 лв. за кандидатите, които помежду си са предприятия партньори и/или свързани предприятия по смисъла на Закона за малките и средните предприятия (ЗМСП).

Финансовата помощ за одобрени ПИИ е в размер до 50 на сто от общия размер на допустимите за финансово подпомагане разходи.

**5. Критерии за подбор на проекти**

Приоритет чрез критериите за подбор по процедурата ще бъде предоставян на:

* Кандидат с история като земеделски стопанин;
* Финансовото състояние на кандидата обезпечава реализирането на инвестициите по ПИИ;
* Заявен размер на безвъзмездното финансиране;
* Кандидатът е производител на биологични продукти;
* ПИИ с по-високо ниво на проектна готовност.

В проекта на насоки са включени и условия, гарантиращи предоставяне на финансова помощ за обосновани разходи, минимизиращи риска от създаване на изкуствени условия за заобикаляне на правилата.

Проектът на насоки бе публикуван на електронната страница на Министерството на земеделиетои в Информационната система за управление и наблюдение (ИСМ-ИСУН 2020)за обществено обсъждане и писмени възражения и предложения в съответствие с чл. 5, ал. 2 от ПМС № 114 от 2022 г . Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 5, ал. 1 от ПМС № 114 от 2022 г. предлагам да издадете заповед за утвърждаване на насоки за кандидатстване по процедура чрез подбор № BG-RRP-6.005-„Инвестиции, свързани с ефективно управление на води в земеделските стопанства“ от инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ на Национален план за възстановяване и устойчивост.

С уважение,

